**allegro maestoso**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nebună se-nvârtea o nebuloasă

un univers tembel pretins istoric

când te-am văzut uimit și euforic

privirea ta mi-a fost deodată casă

și-a mea a devenit palat în tine

entuziastă ai pornit spre mine

iar eu sfidând întortocheata roată

purces-am să-ți cunosc ființa toată

prin caznele-amintirilor lipite

de suflet din trecutele povești

plivindu-mi gândurile răzvrătite

care mă-mpiedicau să simt cum ești

căci curățindu-ne de zloata humii

unirea noastră-i ax și sens al lumii.